آزادی مارچ میں طالبان کا پرچم کس نے لہرایا؟
جمعیت علماء اسلام (ف) نے الزام لگایا ہے کہ یہ ان کے مارچ کو متنازع بنانے کے لیے حکومتی ہتھکنڈے ہیں۔ نامعلوم افراد کو یہاں بھیج کر خصوصی طور پر تصاویر بنوائی گئیں۔ 
اسلام آباد — جمعیت علماء اسلام (ف) نے آزادی مارچ میں افغان طالبان کا پرچم لہرانے کو دھرنے کے خلاف سازش قرار دیا ہے۔ حکام کے مطابق آزادی مارچ کے پنڈال میں دیگر سیاسی جماعتوں کے پرچموں کے علاوہ سفید پرچم بھی لہرایا جارہا تھا جس پر امارت اسلامی افغانستان کے ساتھ کلمہ درج تھا۔ اطلاع ملنے پر اسلام آباد کی ضلعی انتظامیہ نے آزادی مارچ کی انتظامیہ سے رابطہ کیا اور ان جھنڈوں کو قبضے میں لے کر نامعلوم افراد کو حراست میں لے لیا گیا ہے۔ ابتدائی طور پر جن افراد کو یہ پرچم لہراتا دیکھا گیا ان کی تعداد دو تھی، جن کی شناخت کے بارے میں کوئی معلومات حاصل نہیں ہو سکیں۔ بعدازاں انتظامیہ کی طرف سے اسٹیج سے اعلان کیا گیا کہ آٹھ پاکستانی سیاسی جماعتوں کے علاوہ کسی کا کوئی پرچم پنڈال میں نہ لہرایا جائے۔ جلسہ انتظامیہ کا کہنا ہے کہ طالبان کے پرچم لہرانے میں جے یو آئی کا کوئی کردار نہیں اور نہ کوئی تعلق ہے۔ جمعیت علماء اسلام (ف) بلوچستان کے امیر عبد الواسع نے ذرائع ابلاغ کو بتایا کہ ہم ایسے پرچم کی بالکل اجازت نہیں دیتے یہ کسی تیسری قوت کا کام لگتا ہے۔ انہوں نے حکومت پر تنقید کرتے ہوئے کہا حکومت خود طالبان کے ساتھ مذاکرات کر رہی ہے تو ہمارے مارچ میں پرچم لہرانے سے کون سی غداری ہو گئی۔ ڈپٹی کمشنر اسلام آباد حمزہ شفقات نے ان جھنڈوں کو قبضے میں لینے کی تصدیق کی ہے۔ ان کے بقول ان جھنڈوں کو لہرانے والے افراد کو بھی گرفتار کرلیا گیا ہے۔ حمزہ شفقات سے گرفتار ہونے والے کی تعداد اور شناخت کے حوالے سے پوچھا گیا تو انہوں نے اس پر تبصرہ کرنے سے انکار کر دیا۔ تاہم انہوں نے وضاحت کی کہ گرفتار افراد میں سے کسی کا بھی تعلق جے یو آئی یا انصار الاسلام سے نہیں ہے۔ پولیس ذرائع کے مطابق اب تک 10افراد کو گرفتار کیا گیا ہے اور ان سے تحقیقات کی جا رہی ہیں۔ جے یو آئی کے مرکزی رہنما خواجہ مدثر نے وائس آف امریکہ سے بات کرتے ہوئے اس معاملہ کو آزادی مارچ کے خلاف سازش قرار دیا۔ ان کا کہنا تھا کہ ہمارا ان افراد سے کوئی تعلق نہیں ہے۔ سوچی سمجھی سازش کے تحت ان افراد کو یہاں پلانٹ کیا گیا ہے تاکہ ہم پر الزامات عائد کیے جا سکیں۔ انہوں نے کہا کہ افغان طالبان کے حوالے سے ہم سابقہ پالیسی پر مکمل طور پر کاربند ہیں۔ لگتا ہے ان افراد کو یہاں بھیج کر خصوصی طور پر تصاویر بنوائی گئیں۔ انہوں نے واضح کیا کہ ہمارا دھرنا پاکستان کے عوام کے لیے ہے ان افراد سے ہمارا کوئی تعلق نہیں ہے۔ خواجہ مدثر نے الزام لگایا کہ یہ اوچھے حکومتی ہتھکنڈے ہیں۔ حکومتی اہلکار ایسا کررہے ہیں اور عوام کے درمیان نفرت کے بیج بو رہے ہیں۔